**נייר עמדה**

**הצעת חוק חניה לנכים (תיקון – תג נכה אישי), התשע"ה–2015**

**מבוא**

לאזרחים המוגבלים בניידותם, כלי הרכב הפרטי משמש כרגליים ומאפשר חופש תנועה. בעבור אותם אנשים, האפשרות לחנות בסמיכות ליעדם היא עניין חיוני, והמדינה מסייעת להם בכך באמצעות חוק חניה לנכים, התשנ"ד–1993, שמכוחו מונפק תג מיוחד הנושא את מספר לוחית הזיהוי של הרכב ומאפשר לחנות בחניה ייעודית.

הצעת החוק שלפנינו מבקשת להפוך את תג החניה לתג אישי שיישא את מספר הזהות של נושאו, וכך לשפר את מצבם של הנכים בכמה אופנים: 1. הנכה יוכל לחנות בחניית נכים גם כאשר הוא נוסע ברכב שאינו שלו; 2. כאשר אדם אחר נוהג ברכבו של הנכה, לא יוכל הנוהג בו לחנות בחניית נכים, וכך יתאפשר השימוש בחניות הנכים לאנשים שבעבורן הן יועדו (על פי ההערכות, הצעת החוק תביא לצמצום תגי הנכה לחצי ממספרם כיום); 3. הקלה משמעותית בבירוקרטיה, כיוון שלא יהיה עוד צורך להפיק תג חדש בעת החלפת רכב.

**המבט היהודי**

**1. הצורך האנושי לחופש תנועה –** התורה מכירה בחשיבות חירותו של האדם וביכולתו לנוע בחופשיות ממקום למקום.[[1]](#endnote-1) לגבי שנת היובל, שבה משתחררים כל העבדים, נאמר: "וְקִדַּשְׁתֶּם אֵת שְׁנַת הַחֲמִשִּׁים שָׁנָה וּקְרָאתֶם דְּרוֹר בָּאָרֶץ לְכָל יֹשְׁבֶיהָ" (ויקרא כה, י), וחכמים ביארו כי המילה "דרור" משמעה "שדר בכל מקום שהוא רוצה, ואינו ברשות אחרים".[[2]](#endnote-2) בעקבות זאת, אנו מוצאים כי ההלכה אוסרת להגביל את תנועותיו של הזולת, ואף מטילה חיוב ממוני במידה שהגבלה זו גרמה להפסד רווחים.[[3]](#endnote-3) עוד קבעו חכמים כי הגבלת תנועתה של אישה על ידי בעלה היא עילה מספקת לשם כפיית גט.[[4]](#endnote-4)

**2. חובת החברה לדאוג למילוי צרכיהם הבסיסיים של בניה –** התורה מצווה אותנו לסייע לעני "די מחסורו אשר יחסר לו" (דברים טו, ח), ומכאן למדו חכמים כי "לפי מה שחסר העני אתה מצווה ליתן לו".[[5]](#endnote-5) דעת רבים מן הראשונים היא שאין מצווה זו אמורה דווקא לגבי עני, אלא לגבי כל מי שחסר דבר־מה בסיסי ואינו יכול למלא חיסרון זה בכוחות עצמו[[6]](#endnote-6) – כעין הצורך בתנועה שאנשם עם מוגבלויות אינם יכולים למלאו ללא סיוע. במקרים אלה, חובת הסיוע מוטלת על הציבור כולו,[[7]](#endnote-7) ודומה שהקצאת חניות לנכים במרחב הציבורי היא קיום הולם של חובה זו. מובן כי במסגרת חובה זו, נדרש ליישם את הקצאה בדרך היעילה המוצלחת ביותר.[[8]](#endnote-8)

**3. עשיית עושר ולא במשפט** – אדם הנהנה מזכות השייכת לחברו בדין – ובשל כך חברו נפגע ונמנעת ממנו אותה זכות – עשה בכך עוול וחייב לפצותו.[[9]](#endnote-9) בנידון שלפנינו, אין ספק כי אדם בריא החונה בחניית נכים – תוך ניצול תג נכה המשויך לרכב ומניעת חניה מאלו הזקוקים לכך – נוטל זכות שלא כדין. חומרת העוול כפולה ומכופלת משום שהיא מופנית כלפי החלש והנזקק. עוולות מסוג זה, והאחריות הציבורית לביעורן, הודגשו באופן מיוחד על ידי הנביאים, וכך לדוגמה ניבָּא ישעיהו (ג, יד): "ה' בְּמִשְׁפָּט יָבוֹא עִם זִקְנֵי עַמּוֹ וְשָׂרָיו וְאַתֶּם בִּעַרְתֶּם הַכֶּרֶם גְּזֵלַת הֶעָנִי בְּבָתֵּיכֶם"; וכך גם ניבא עמוס (ב, ז): "כֹּה אָמַר ה' עַל שְׁלֹשָׁה פִּשְׁעֵי יִשְׂרָאֵל וְעַל אַרְבָּעָה לֹא אֲשִׁיבֶנּוּ עַל מִכְרָם בַּכֶּסֶף צַדִּיק וְאֶבְיוֹן בַּעֲבוּר נַעֲלָיִם. הַשֹּׁאֲפִים עַל עֲפַר אֶרֶץ בְּרֹאשׁ דַּלִּים וְדֶרֶךְ עֲנָוִים יַטּוּ" (=אלה השואפים ותאבים על עפר ארץ, לקחת מעט כברת ארץ שיש לדל, ועל ידי זה החלשים נוטים מדרכם והולכים דרך עקלתון מפני יראתם [על פי רש"י ומלבי"ם, שם]);וכבר אמרו חכמינו: "כל מי שאינו צריך ליטול ונוטל אינו נפטר מן העולם עד שיצטרך לבריות" (משנה, פאה ח, ט).

**4. חובת השלטון להשליט יושר וצדק** – אחד מתפקידיה העיקריים של המלכות הוא השלטת סדר ומשפט ומניעת ניצול ועושק, וכלשונו של הרמב"ם: "למלאות העולם צדק ולשבור זרוע הרשעים".[[10]](#endnote-10) עשיית הצדק ומניעת העושק מחייבת, במקרה שלפנינו, את נקיטת האמצעים הנכונים על מנת להבטיח שחניות הנכים אכן תשמשנּה את הזקוקים להן ולא תילקחנה על ידי בעלי זרוע.

**לאור האמור, רבני 'צהר' קוראים לבחינה מחודשת של אופן ציון תגי הנכים ועדכונו על פי השתנות המציאות והאמצעים הטכנולוגיים, כך שנתקרב במידת האפשר לחזון הנביא: "אָז יְדַלֵּג כָּאַיָּל פִּסֵּחַ" (ישעיהו לה, ו).**

1. להרחבה, ראו אביעד הכהן, 'חופש התנועה והגבלתו לתכלית ראויה', פרשת השבוע, גיליון 164 (אמור תשס"ד). [↑](#endnote-ref-1)
2. פירוש רש"י על התורה (שם), בעקבות הבבלי, ראש השנה ט ע"ב ושבת קו ע"ב. [↑](#endnote-ref-2)
3. שולחן ערוך, חושן משפט, סימן תכ, סעיף יא. הריב"ש (שו"ת, תפד) הוסיף שאין לכלוא חייב שאינו מסוגל לעמוד בתשלומים, אפילו אם הסכים לכך מראש, כיוון שהוא כמתנה על מה שכתוב בתורה. [↑](#endnote-ref-3)
4. במשנה (כתובות ז, ה) למדנו כי "המדיר את אשתו שלא תלך לבית האבל או לבית המשתה – יוציא ויתן כתובה מפני שנועל בפניה"; וכך נימק הרמב"ם דין זה: "המדיר את אשתו שלא תלך לבית האבל ולבית המשתה, או יתיר נדרו או יוציא ויתן כתובה שזה כמי שאסרה בבית הסוהר ונעל בפניה" (משנה תורה, הלכות אישות, פרק יג, הלכה יג). [↑](#endnote-ref-4)
5. משנה תורה, הלכות מתנות עניים, פרק ז, הלכה ג. [↑](#endnote-ref-5)
6. ראו: משנה תורה, שם; ספר החינוך, מצווה תעט. לגבי השאלה האם דין 'די מחסורו' נאמר גם לגבי מי שאינו עני, ראו חזון איש, בבא בתרא, סימן א, ס"ק ה. [↑](#endnote-ref-6)
7. שולחן ערוך, יורה דעה, סימן רנ, סעיף א. ראו גם ש"ך וביאור הגר"א על אתר שדנו האם חובה זו מוטלת רק על הציבור או גם על יחידים שיש בידם לסייע ליחידים אחרים. [↑](#endnote-ref-7)
8. כעין מה שמצאנו לגבי צדקה, שבה כאשר הדבר אפשרי וסביר, חובה על גבאֵי הצדקה לבדוק האם המקבלים אכן זקוקים לצדקה. ראו: בבא בתרא ט ע"א; משנה תורה, הלכות מתנות עניים, פרק ו, הלכה ז; שולחן ערוך, יורה דעה, סימן רנא, סעיף א. [↑](#endnote-ref-8)
9. מצב זה קרוי בהלכה 'זה נהנה וזה חסר'. המפרשים התלבטו האם האיסור (ולפיכך החיוב) נובע מראיית הנהנה כמזיק, כגזלן, או כמחזיק בנכס שאינו שלו. ראו הרב יהונתן בלס, עשיית עושר ולא במשפט, ירושלים תשנ"ב, עמ' 15–19. [↑](#endnote-ref-9)
10. משנה תורה, הלכות מלכים, פרק ד, הלכה י. [↑](#endnote-ref-10)